

*Tárgy: Tájékoztató piac megnyitásáról és üzemeltetéséről*

*Berhida, 2024. december 9.*

**Tisztelt Lakosok**

A Berhida Város Önkormányzata tulajdonában lévő Berhida 875/9, 875/11 és 875/13 hrsz-ú területeken a 1625/2021.(IX.3.) kormányhatározat, valamint a BMÖGF/931/2021 számú támogatói okirat alapján megvalósult a **közpark fejlesztése, piac kialakítása** című projekt.

A fejlesztés eredményeként a 875/13 hrsz-ú ingatlanon (Bezerédi tér) kialakított árusítótéren 10 db szabadtéri árusítóasztalon, valamint 4 db mozgóbolti árusító helyen van lehetőség a termékek értékesítésére.

A piac üzemeltetését a **Település Ellátó és Szolgáltató Szervezet** (8181 Berhida, Veszprémi út 1-3.) látja el. A piac területén élelmiszer, valamint iparcikk piac működik.

**A piac nyitvatartási rendje:**

szerda 8:00- 14:00

péntek: 8:00- 12:00

A piac állami, valamint munkaszünettel járó egyházi ünnepeken nincs nyitva.

**A piaci árusítóhelyek száma:**10 db szabadtéri árusító asztal paddal

4 db mozgó árusító hely

**Árusítható termékek köre:**

* élelmiszer (kivéve: gomba) mobil árusítólétesítményből (a továbbiakban: mozgóbolt),
* zöldség-gyümölcs mozgóboltról,
* élő-és vágott virág, palánta,
* mosó-és illatszer,
* iparcikk,
* ruhanemű.

**A piacon nem árusítható termékek köre:**

* kábítószer és pszichotróp anyag, illetve annak minősülő termék,
* gyógyszer, gyógyszernek nem minősülő gyógyhatású anyag vagy készítmény, gyógyászati segédeszköz, veszélyesnek minősülő anyag és készítmény, növényvédő szer, növényvédelmi célú és termelésnövelő anyag, valamint állatgyógyászati termék,
* gyűjtött, szedett, szárított gomba,
* élő állat, növényi szaporítóanyag,
* az Országos Tűzvédelmi Szabályzat szerint fokozottan tűz- vagy robbanásveszélyes osztályba tartozó anyag,
* veszélyes hulladék, veszélyes komponenseket tartalmazó maradvány és leválasztott anyag,
* drágakő, nemesfém, nemesfémből készült ékszer, díszműáru és egyéb tárgy,
* jövedéki termék, valamint
* olyan egyéb termék, amelynek forgalmazását külön jogszabály előzetes engedélyhez köti.

**A piacértékesítési feltételei:**

Az árusítást az Üzemeltető által kijelölt helyen lehet megkezdeni, az alábbi helypénz megfizetését követően.

**Helypénz: Fizetendő díj:**

Szabadtéri árusító asztal 2000,-Ft+ÁFA/vásári nap

Mozgóboltról történő árusítás 2000,-Ft+ÁFA/vásári nap

A helyhasználó az árusítóhelyét önkényesen nem változtathatja meg, a kijelölt helyen kívül máshol nem árusíthat, árut vagy göngyöleget nem rakhat le, nem tárolhat.

A helypénzjegy másnak át nem adható, másra át nem ruházható, a jogszerűen elfoglalt helyet csak rendeltetésének megfelelően használhatja. Ennek megszegése és az Üzemeltető általi felszólítás ellenére való fenntartása a helyhasználati jog azonnali megvonását eredményezi.

A piacon elhelyezett áru megőrzése, kezelése és tárolása az árus feladata. Az el nem adott árut és árusítási eszközöket, göngyölegeket az árusítási idő befejezésével a piac területéről el kell szállítani. Az ott hagyott árukért, eszközökért az Üzemeltető nem felel.

Az árus az általa okozott kárért, balesetért a polgári jog szabályai szerint felelősséggel tartozik.

A piacon történő árusítás részletszabályait a piac rendtartásáról szóló szabályzat tartalmazza, mely a <https://berhida.asp.lgov.hu/> oldalon található meg.

*Berhida Város Önkormányzata*